סיוט ברחוב אלם 4: אדון החלומות

סיוט ברחוב אלם 4: אדון החלומות (במקור: A Nightmare on Elm Street 4: The Dream Master) הוא סרט אימה אמריקאי משנת 1988 אשר נכתב על ידי בריאן הלגלנד וסקוט פירס, על פי סיפור מאת ויליאם קוצווינקל ובריאן הלגלנד, על פי דמויות מאת וס קרייבן, אותו ביים רני הרלין. זהו הסרט הרביעי בסדרת סרטי "סיוט ברחוב אלם". בסרט מככבים טיוזדיי נייט, קן סאגוס, רודני איסטמן, ליסה וילקוקס, אנדראס ג'ונס, ברוק תייס, דני האסל ורוברט אנגלונד כפרדי קרוגר. סרט זה הוא המשך ישיר לעלילת הסרט הקודם. כאשר חלומותיה הרעים של קריסטן פרקר (טיוזדיי נייט) חוזרים אליה, היא משתמשת בכוחותיה המיוחדים - היכולת להכניס אנשים אחרים אל החלומות שלה - והיא מזמנת לתוכם את חבריה רולנד קינקייד (קן סאגואס) וג'ואי קרוסל (רודני איסטמן), על מנת שיעזרו לה להילחם בפרדי קרוגר. שניהם מנסים להרגיע אותה, ואומרים לה כי פרדי מת. אולם חששותיה היו מוצדקים - קינקייד מגיע בחלומו למגרש הגרוטאות, בו נקבר פרדי בסוף הסרט הקודם. פרדי (רוברט אנגלונד) יוצא מהקבר והורג את קינקייד, ועוד באותו הערב מגיע לתוך חלומו של ג'ואי והורג גם אותו. למחרת, קריסטן מנסה להיעזר בחברתה הטובה אליס ג'ונסון (ליסה וילקוקס), אולם אימה איליין (ברוק באנדי) נותנת לה גלולות שינה, לאחר שהבחינה כי ביתה אינה מסוגלת לישון. קריסטן נרדמת ובחלומה פוגשת את פרדי, שהורג אותה - הילדה האחרונה מבין ילדי רחוב אלם. רגע לפני מותה, קריסטן מכניסה בטעות את אליס אל החלומות שלה, ומעבירה אליה את כוחותיה המיוחדים. אליס, שהייתה עד עתה נערה ביישנית וחסרת ביטחון, מגלה כי היא משתנה, ומאמצת לה תכונות המאפיינות את קריסטן המנוחה. אליס מגלה כי פרדי מנצל אותה, את חלומותיה ואת הכוחות המיוחדים שקיבלה מקריסטן, על מנת למצוא לעצמו קורבנות חדשים, שאינם מילדי רחוב אלם. פרדי ממשיך במסע ההרג שלו והורג את חבריה של אליס - שילה קופקי (נוי ניוקירק), תלמידה מחוננת הסובלת מאסתמה, ריק ג'ונסון (אנדראס ג'ונס), אחיה של אליס ובן-זוגה של קריסטן, המומחה באמנויות לחימה, ודבי סטיבנס (ברוק תייס), בחורה אתלטית הפוחדת מחרקים. בעקבות כל מקרה מוות, אליס משתנה עוד ועוד, ומאמצת לעצמה מאפיינים ויכולות נוספים של חבריה המנוחים. על ראי שבחדר השינה של אליס תלויות תמונות רבות, של אליס ושל חבריה, המסתירות את הראי כולו. לאחר כל מקרה מוות מסירה אליס תמונות, הכוללות את החבר המנוח, כך שהיא חושפת עוד ועוד מהראי שמאחוריהן. לאחר שכל חבריה מתו, הסירה אליס את כל התמונות, קיבלה לעצמה את כל כוחותיהם, והיא מחליטה להיכנס אל ארץ החלומות ולהילחם בפרדי, ביחד עם דן ג'ורדן (דני האסל), חברו של אחיה ריק. בחלומה היא מגלה שלפרדי יש כוחות כבירים, אותם הוא שואב מנשמותיהם של קורבנותיו. אולם כוחה שלה - כוחותיהם המשולבים של כל חבריה המתים - מתגלה כשווה ערך לכוחו של פרדי. אליס מנצחת את פרדי, ומשחררת ממנו את כל הנשמות הכלואות. הסרט קיבל ביקורות שליליות באופן כללי ולציון 54% באתר ריכוז הביקורות Rotten Tomatoes, מתוך 26 ביקורות. יום שישי ה-13 (סרט) מדיה וקבצים בנושא סיוט ברחוב אלם 4: אדון החלומות בוויקישיתוף "סיוט ברחוב אלם 4: אדון החלומות", במסד הנתונים הקולנועיים IMDb (באנגלית) "סיוט ברחוב אלם 4: אדון החלומות", באתר נטפליקס "סיוט ברחוב אלם 4: אדון החלומות", באתר AllMovie (באנגלית) "סיוט ברחוב אלם 4: אדון החלומות", באתר Rotten Tomatoes (באנגלית) "סיוט ברחוב אלם 4: אדון החלומות", באתר Box Office Mojo (באנגלית) "סיוט ברחוב אלם 4: אדון החלומות", באתר Metacritic (באנגלית) "סיוט ברחוב אלם 4: אדון החלומות", באתר אידיבי "סיוט ברחוב אלם 4: אדון החלומות", תסריט הסרט באתר Scripts.com (באנגלית) "סיוט ברחוב אלם 4: אדון החלומות", במסד הנתונים הקולנועיים KinoPoisk (ברוסית) A Nightmare on Elm Street 4: The Dream Master, קדימון הסרט באתר יוטיוב "A Nightmare on Elm Street 4: The Dream Master‎", באתר ביקורות הסרטים Rotten Tomatoes (באנגלית)